
DREPTATEA CA PRINCIPIU DE ORGANIZARE 
A VIEŢII POLITICE 


Justice as Organizing Principie of Political Life 

Abstract: 

The main thesis of this paper is that justice is not a natural law that (re)establishes 
equilibrium and order in the universe, but a disposition enforced by a fighting 
•will to render to every man his due in line with a regime of rights, powers, or 
immunities to use, enjoy and control some externai goods. Inasmuch as there is 
no sense, feeling or instinct of justice, it is reasonable to assert that people regulate 
their conduct under the authority of a legislative authority according to certain 
ideas of justice, which they adopt and promote through a steady ejfort ofknowledge 
and will. Criticai analysis of the main types of justice - associative justice, punitive 
justice, corrective justice, restorative justice, funcţional justice, normative justice, 
commutative justice and distributive justice - from a liberal democratic perspective 
highlights the formal requirements of justice in different social arrangements 
and in relation to various aspects of personal and social life. Because it lacks a 
natural foundation of justice and people have strong interests in enforcing a 
certain idea of justice, public debates about justice entail a clash of militant wills. 
Debaters engage in a struggle for political hegemony trying to exclude from the 
public sphere the rival ideas about justice. In other words, all substantive 
debates about justice are carried out in an agonistic public sphere. The more 
civilized and reasonable the agonistic debates about justice are, the more likely 
the idea of justice is to fit the vital interests of individuals and society. 

Keywords: agonistic public sphere, fighting will, justice, organizing principie, 
rule, type of justice 


1 Conferenţiar la Universitatea „Alexandru Ioan Cuza“ din Iaşi, Facultatea de 
Filosofie şi Ştiinţe Social-Politice, Departamentul de Ştiinţe ale Comuni¬ 
cării şi Relaţii Publice, email: farte@uaic.ro 


145 



NOI PERSPECTIVE ASUPRA VALORILOR POLITICE 


Introducere 

Indivizii şi societăţile pe care aceştia le formează sunt entităţi 
izomorfe în măsura în care existenţa şi evoluţia acestora se bazează pe 
aceleaşi principii de organizare. Unele dintre aceste principii sunt 
naturale sau congenitale, în timp ce alte principii sunt învăţate sau 
dobândite. Spre exemplu, principiul autoconservării şi principiul 
maximizării utilităţii sunt principii congenitale, deoarece atât indivizii, 
cât şi societăţile, indiferent de timp şi loc, tind în mod natural (sau 
spontan) să-şi prezerve existenţa şi să acţioneze în acord cu cel mai 
bun raport cost-benefîciu. Pe de altă parte, principiul dreptăţii şi 
principiul carităţii sunt principii dobândite, deoarece ele guvernează 
în mod specific conduita anumitor indivizi şi colectivităţi în funcţie de 
istoria lor culturală şi de particularităţile procesului de socializare. 
Indivizii şi societăţile înţeleg şi aplică diferit regulile de conduită de a-i 
da fiecăruia ceea ce i se cuvine, respectiv de a-i ajuta cu generozitate 
pe semenii aflaţi în nevoie. 

Scopul studiului de faţă este acele de a evidenţia ipostazele 
principiului dreptăţii, rolul dreptăţii în organizarea vieţii politice a 
unei societăţi şi importanţa comunicării publice în internalizarea 
acestui principiu. Cunoaşterea acurată a faţetelor dreptăţii şi asimi¬ 
larea acestui principiu de organizare sunt esenţiale pentru orice 
individ şi societate. Apelând la metoda încercării şi erorii, omul drept 
ajunge progresiv la o estimare corectă a propriei personalităţi şi a 
propriilor puteri; în plus, el izbuteşte să-şi descopere, de-a lungul 
vieţii, locurile şi rolurile cuvenite în cadrul realităţii sociale. Omul 
drept învaţă să-şi ajusteze dorinţele, scopurile şi interesele în funcţie 
de locul meritat în societate, loc care îi conferă stabilitate, confort şi 
oportunităţi de dezvoltare personală. Prin contrast, acceptând să 
primească ceea ce nu i se cuvine, omul nedrept devine confuz cu pri¬ 
vire la propriile capabilităţi şi merite şi ajunge să-şi piardă încrederea 
în el însuşi şi în destinul lui (Maeterlinck 1902, 3). Este de remarcat, 
apoi, că dreptatea este virtutea esenţială a oricărei societăţi pluraliste 
şi o marcă a excelenţei acesteia (Alexander 1915, 207). Lipsite de o 
concepţie comună despre ceea ce este bun (Foster 2004, 501) şi fondate 
pe recunoaşterea intereselor incompatibile şi a scopurilor mutual 

exclusive (Alexander 1915, 207), societăţile pluraliste subzistă şi 
prosperă numai dacă actorii sociali îşi reglează conduita în acord cu 
normele derivate din principiul dreptăţii. Aceste norme sunt diferite, 
după cum diferite sunt teoriile dreptăţii luate în considerare. Respecti¬ 
vele teorii sunt folosite ca hărţi ale unor vecinătăţi în care oamenii pot 
trăi împreună măcar paşnic, dacă nu şi bine. Evident, toate hărţile sunt 
parţiale şi biasate, iar unele dintre ele pot fi considerate mai bune 
decât altele, în funcţie de caracteristicile raporturilor interumane pe 
care le evidenţiază (Bass 2012, 255). Totuşi, indiferent de scăderile lor, 
toate abordările şi aplicaţiile principiului dreptăţii contribuie la 
propăşirea persoanelor şi comunităţilor (Foster 2004, 501). 

Dificultăţile metodologice ale demersului nostru sunt multiple, 
înainte de toate, în abordarea principiului dreptăţii, nu ne putem bizui 
pe uniformitatea naturii umane în felul în care cercetătorii realităţii 
fizice se bazează pe uniformitatea lumii materiale (Alexander 1915). 
Nici entităţile social-politice, nici raporturile dintre ele nu sunt 
suficient de stabile şi constante pentru a putea identifica regularităţi 
cu valoare de lege. în al doilea rând, curajului popperian de a formula 
ipoteze sau teorii care se pot dovedi false trebuie să-i fie adăugat 
curajul de a abstractiza, adică de a ignora o parte însemnată din conţi¬ 
nutul vieţii sociale (Soltan 1997). Aşa cum s-a menţionat deja, 
principiul dreptăţii face parte dintr-un ansamblu complex de principii 
interconectate (în parte naturale, în parte dobândite), care, la rândul 
lor, sunt corelate cu miriade de alte variabile, de la trăsăturile biolo¬ 
gice, psihologice şi sociale ale indivizilor la instituţiile şi practicile 
morale, culturale, religioase, politice etc. ale societăţilor din care aceşti 
indivizi fac parte. Corelând faţetele dreptăţii doar cu anumite semnifi¬ 
caţii şi, mai apoi, cu anumite reguli de conduită, trecem cu vederea o 
mare parte din substanţa vieţii sociale, chiar dacă ele influenţează 
într-o măsură însemnată (deşi nu decisivă) înţelegerea şi aplicarea 
principiului dreptăţii. în al treilea rând, dreptatea nu este un fapt 
natural, ci unul social (sau instituţional). Asemenea celorlalte fapte 
sociale, principiul dreptăţii subzistă şi funcţionează în virtutea 
experienţelor subiective ale indivizilor, chiar dacă nici o asemenea 
experienţă subiectivă nu poate modela acest principiu într-o manieră 
arbitrară. în ultimă instanţă, dreptatea este ceea ce cred oamenii că 

este (cf. Hayek 1952), deşi niciun individ sau grup de indivizi nu poate 
stabili prin flat ce este dreptatea. în al patrulea rând, este de remarcat 
faptul că abordările principiului dreptăţii tind să fie mai curând 
normative decât descriptive, iar mobilul multor cercetări pare să fie 
impunerea unei viziuni asupra dreptăţii care avantajează anumite 
grupuri de interese în lupta pentru hegemonie politică, iar nu desco¬ 
perirea adevărului de dragul cunoaşterii. Conştienţi de această 
tendinţă, nu vom încerca să stabilim în mod peremptoriu ce este 
dreptatea, ci vom analiza critic accepţiunile date dreptăţii în cadrul 
sferei publice şi vom arăta ce consecinţe decurg din adoptarea unora 
dintre aceste accepţiuni. în sfârşit, ca entitate dinamică, principiul 
dreptăţii se actualizează permanent, dar în ritmuri diferite, în funcţie 
de experienţele indivizilor ce compun societatea. Unitatea funciară a 
speciei umane este incontestabilă, însă la fel de incontestabil este şi 
faptul că indivizii şi societăţile se află în stadii de organizare şi dezvol¬ 
tare foarte diferite. După cum bine a remarcat Herbert Spencer 
(1891a), persoanele şi societăţile inferior organizate sunt relativ 
invariabile, deoarece se lasă ghidate mai mult de reflexe şi învaţă 
foarte puţin în urma experienţelor individuale. încheindu-şi rapid 
evoluţia mentală şi procesul de învăţare, ele tind să rămână crampo¬ 
nate de versiuni vechi, rudimentare şi rigide ale principiilor de orga¬ 
nizare. Prin contrast, organismele superioare au o perioadă de evoluţie 
mai îndelungată, sunt mai plastice şi îşi actualizează, deseori specta¬ 
culos, principiile de organizare. în consecinţă, valenţele principiului 
dreptăţii variază dramatic de la un individ la altul, de la o societate la 
alta şi de la o epocă istorică la alta. Spre exemplu, nimeni nu este 
surprins de faptul că triburile primitive din Oceania secolului al 
XVIII-lea şi naţiunile vest-europene din zilele noastre au îmbrăţişat 
viziuni diferite asupra dreptăţii şi au adoptat reguli ale conduitei juste 
radical diferite. Acest fapt demonstrează că analizele conceptuale ale 
dreptăţii - precum este şi cazul demersului nostru - trebuie corobo¬ 
rate cu abordări istorice ale ideii de dreptate. 

Ce este dreptatea? 

Un punct de plecare convenabil în analiza conceptului de dreptate 
este definiţia dată acestuia de Ulpian: „Dreptatea este dispoziţia 
statornică şi permanentă de a-i da fiecăruia ceea i se cuvine/ Justiţia 
est constans et perpetua voluntas jus suum cuique tribuendi” (cf Spector 
2015, 1078). 

Definiţia lui Ulpian pare să fie concordantă cu perspectiva 
naturalistă şi universalistă asupra dreptăţii pe care a propus-o Herbert 
Spencer. Potrivit acestuia, principiul dreptăţii funcţionează la toate 
nivelurile de organizare ale realităţii, inclusiv la nivel infrauman. Aşa 
cum fiecare muşchi, fiecare viscer, fiecare glandă primeşte sânge în 
concordanţă cu funcţia îndeplinită, tot aşa fiecare individ îşi primeşte 
răsplata - bună sau rea - în acord cu propria natură, propriul caracter 
şi propria conduită (Spencer 1891b, 9). Deşi seducătoare, ideea exis¬ 
tenţei unei legi sau a unei instanţe care asigură echilibrul şi ordinea 
din Univers - dând fiecăruia ceea ce este al său - poate fi acceptată la 
nivel metafizic sau religios, însă nu poate fi dovedită ştiinţific. Spre 
exemplu, existenţa tumorilor maligne contrazice valabilitatea unei legi 
a dreptăţii la nivel infrauman. Aceste ţesuturi sunt alimentate cu 
sânge şi nutrienţi într-o măsură chiar mai mare decât ţesuturile 
sănătoase deşi au un impact dezastruos asupra organismului din care 
fac parte. Principiul dreptăţii nu funcţionează în mod natural nici la 
nivel individual chiar dacă anumite proverbe, precum „Bine faci, bine 
găseşti” sau „Rău faci, rău găseşti” par să sugereze acest lucru. Istoria 
ne arată că mulţi oameni ticăloşi au avut parte de bunăstare până la 
sfârşitul vieţii lor şi mulţi oameni drepţi au avut o viaţă plină de 
suferinţe şi necazuri în ciuda virtuţilor lor şi a binefacerilor pe care 
le-au răspândit. Contraargumentul că pedeapsa cuvenită pentru 
nedreptate vine uneori peste o generaţie - conform dictonului „Părinţii 
au mâncat aguridă şi copiilor li s-au strepezit dinţii” (Iezechiel 18, 2) - 
şi în mod sigur în viaţa de după moarte este un subterfugiu acceptabil 
în plan metafizic sau religios, însă nu şi în context ştiinţific. Reversul 
acestui contraargument, anume că răsplata omului drept vine pe 
lumea cealaltă, comportă aceeaşi problemă. El oferă omului drept care 
a fost răsplătit cu rău pentru binefacerile lui consolare şi mângâiere, 

însă nu şi certitudinea ştiinţifică a justei retribuiri. în sfârşit, vala¬ 
bilitatea unei legi a dreptăţii nu poate fi confirmată nici la nivelul 
societăţii şi, cu atât mai puţin, la nivelul umanităţii. Prăbuşirea unor 
dinastii (e.g. Bourbonii din Franţa, Habsburgii din Austria, Romanovii 
din Rusia, Hohenzollernii din Germania şi România), descompunerea 
unor imperii (e.g. Imperiul Asirian, Imperiul Roman, Imperiul Aztec, 
Imperiul Britanic) şi dispariţia unor popoare (e.g. etruscii, edomiţii, 
hunii, cumanii) au fost puse deseori pe seama acumulării nelegiuirilor 
până la pragul masei critice care aduce după sine, în mod necesar şi 
irevocabil, pedeapsa distrugerii. Mai mult, „în timpurile cele de pe 
urmă”, întreaga umanitate ar avea de dat socoteală pentru toate 
nedreptăţile comise de-a lungul istoriei, urmând a fi purificată prin 
foc. Captivante şi, deseori, pline de învăţăminte, asemenea naraţiuni 
pot servi drept avertismente religioase împotriva celor care comit 
nedreptăţi, sau pot satisface sentimentul de răzbunare al victimelor 
nedreptăţii, însă, în mod evident, nu pot fi susţinute cu dovezi ştiin¬ 
ţifice. Preluând o exprimare metaforică binecunoscută, observăm că 
paharul nedreptăţilor tolerate este atât de diferit de la un individ la 
altul şi de la o societate la alta, încât nimeni nu poate aproxima 
momentul în care acesta se umple şi în care pedeapsa cuvenită este în 
sfârşit aplicată. Neavând o şansă rezonabilă de confirmare a predic - 
ţiilor, nu are sens să vorbim despre limite naturale ale nedreptăţilor 
sau despre intervenţia fatală a lui Nemesis în scopul restabilirii ordinii 
şi echilibrului în Univers. 

Din cele de mai sus rezultă că dispoziţia de a-i da fiecăruia ceea 
ce este al său sau ceea i se cuvine nu subzistă în virtutea unei legi 
naturale şi nu funcţionează automat în toate împrejurările. Ea funcţio¬ 
nează, de fapt, în virtutea voinţei omului care hotărăşte să acţioneze în 
acord cu regulile conduitei juste, aşa cum le-a putut el deprinde (sau 
învăţa) în cadrul procesului de socializare. în fapt, aceste reguli sunt 
rezultate ale unui proces evolutiv sinuos, pe parcursul căruia indivizii 
repetă comportamentele însoţite de succes, comportamente care 
produc satisfacţie şi, pe cale de consecinţă, utilitate (cf Bîlbă 2016, 
111). Dreptatea îşi face simţită prezenţa în viaţa indivizilor şi a socie¬ 
tăţii numai în măsura în care apare şi se menţine un efort de 
cunoaştere şi de voinţă în acest sens. Contrar intuiţiei comune şi, mai 

ales, anumitor luări de poziţie publice, oamenii se raportează foarte 
rar la standardele conduitei juste, atât în cazul propriilor acţiuni, cât şi 
în cazul acţiunilor întreprinse de semenii lor. Cei mai importanţi 
factori care determină această situaţie sunt: (a) ignoranţa în privinţa 
exigenţelor dreptăţii, (b) slăbiciunea voinţei şi (c) caracterul intermi¬ 
tent al eforturilor de voinţă. 

Moraliştilor vieţii publice le place să creadă că oamenii dispun 
de un simţ moral sau de anumite intuiţii şi instincte morale care le-ar 
facilita adoptarea unor reguli de conduită etică. Din această cauză, ei 
tind să-i condamne aspru pe cei care nu-şi reglează cu celeritate 
conduita (publică) în funcţie de standardele morale specifice pe care le 
promovează. în fapt, oamenii nu se nasc cu simţ moral sau cu instincte 
morale. Ei internalizează parţial şi imperfect anumite norme morale 
doar în măsura în care au dispus de o motivaţie suficientă pentru 
învăţarea lor, iar experienţele lor individuale au avut o relevanţă 
morală. Ce e drept, până la un punct, prezenţa unor emoţii sociale - 
mânia, indignarea şi dispreţul, respectiv frica, vinovăţia şi ruşinea - 
poate fi un indicator al funcţionării „simţului moral”, adică al unui 
sistem de reguli morale, bazat fie pe vinovăţie (guilt morality), fie pe 
ruşine (shame morality) ( cf. Fârte 2015). Din păcate, însă, respectivele 
emoţii pot fi confundate între ele şi pot să nu aibă nici o legătură cu 
simţul moral al făptuitorului. Spre exemplu, este foarte probabil ca un 
hoţ să manifeste o emoţie puternică când este prins asupra faptului, 
însă această emoţie poate să nu fie vinovăţia sau ruşinea, aşa cum 
ne-ain aştepta, ci doar ciuda că, din neglijenţă, s-a lăsat prins. în 
acelaşi fel, se poate lăsa cuprins de mânie atât individul care a suferit 
o nedreptate (e.g. confiscarea unui bun câştigat prin muncă cinstită), 
cât şi escrocul care este obligat să restituie un bun obţinut prin fraudă 
(e.g. ajutorul social obţinut pe baza unor declaraţii sau adeverinţe 
false). 

Aşadar, nu avem temeiuri suficiente pentru a vorbi de un simţ 
al dreptăţii, de un sentiment al dreptăţii sau de o intuiţie înnăscută şi 
infailibilă despre ceea ce este drept într-o anumită împrejurare, ci doar 
despre anumite idei despre dreptate care sunt învăţate, elaborate şi 
aplicate de fiecare individ în măsura în care face un efort de 
cunoaştere şi de voinţă. 


151 



NOI PERSPECTIVE ASUPRA VALORILOR POLITICE 


Efortul de voinţă exercitat în funcţie de o anumită idee de 
dreptate poate fi orientat doar asupra acţiunilor externe care duc la 
dobândirea sau (re)distribuirea bunurilor externe (Foster 2004, 503). în 
măsura în care nu pot fi constatate obiectiv de către un observator 
neutru, actele interne, precum cultivarea resentimentului, ranchiunii 
sau urii faţă de un semen (nevinovat), complacerea în dispreţul faţă de 
oamenii cumsecade, imaginarea unei molestări, premeditarea unei 
crime etc., nu pot fi evaluate sub raportul dreptăţii de către agenţia 
care veghează la bunăstarea societăţii, oricât de odioase ni s-ar părea 
aceste acte. Ele şi-ar putea primi sancţiunea cuvenită în contextul 
vieţii religioase private a individului, însă nu şi în contextul vieţii 
publice a unei societăţi organizate politic. Pe de altă parte, dreptatea 
nu vizează componentele imateriale, subiective sau „supranaturale” 
ale bunăstării individuale - e.g. pacea interioară, liniştea sufletească, 
consonanţa cognitivă, fericirea, prietenia lui Dumnezeu, viaţa veşnică 
etc. -, ci doar bunurile exterioare a căror prezenţă poate fi dovedită 
empiric: onoruri, remuneraţii, proprietăţi imobiliare, active financiare 
etc. Prin urmare, nimeni nu se poate declara victima unei nedreptăţi 
pe motiv că a fost expus unei opinii ce i-a creat disonanţă cognitivă 
sau fiindcă nu a primit din partea semenilor consolarea de care avea 
nevoie. în schimb, persoana căreia i s-a confiscat propria locuinţă, pe 
care a construit-o cu propriile sale resurse (licite), poate invoca 
imperativul dreptăţii pentru a-şi recupera bunul pierdut. 

Problema dreptăţii se pune doar acolo unde este recunoscută o 
autoritate legiuitoare care distinge între părţi, stabileşte o ordine între 
părţi (Pieper 1965, 44) şi care pune în vigoare un sistem de drepturi de 
proprietate, altfel spus un regim de libertăţi, drepturi, pretenţii, imu¬ 
nităţi etc., prin care indivizii se pot bucura de anumite bunuri externe, 
folosindu-le, consumându-le sau controlându-le (Spector 2015, 1078). 
Autoritatea legiuitoare recunoscută poate fi o instanţă unică şi 
absolută (e.g. Dumnezeu şi profeţii care vorbesc în numele lui, 
conducătorul religios suprem, monarhul autocrat, majoritatea care a 
câştigat ultimele alegeri legislative, reprezentanţii politici ai tuturor 
grupurilor de interese etc.) sau un mixaj variabil de persoane, instituţii 
şi autorităţi. Autoritatea legiuitoare are menirea de a stabili 
fundamentul în virtutea căruia cineva are sau primeşte ceea ce i se 

cuvine ca posesiune inalienabilă (Pieper 1965, 44). în societăţile 
deschise, pluraliste şi organizate politic pe principiile democraţiei 
liberale, autoritatea legiuitoare are o natură mixtă şi este relativ 
îngrădită în modificarea sistemului de drepturi de proprietate. Ca 
atare, ea nu poate stabili în mod arbitrar ce este drept sau nedrept şi 
nu poate (re)distribui arbitrar bunurile externe între membrii 
societăţii. Deşi pot fi concepute diverse aranjamente alternative prin 
care poate fi controlată dobândirea şi distribuirea bunurilor externe, 
sistemul proprietăţii private este prevalent în societăţile organizate ca 
democraţii liberale şi pare să fie condiţia sine qua non a respectivei 
forme de organizare politică. 

Autoritatea legiuitoare care defineşte dreptatea şi pune în 
vigoare regulile conduitei juste într-o societate democrat-liberală se 
individualizează prin câteva trăsături esenţiale. înainte de toate, 
această autoritate consacră pentru fiecare individ un set de drepturi 
fundamentale sau inalienabile (numite şi „naturale” din perspectivă 
jus-naturalistă), precum şi o sferă privată inviolabilă. Prin consacrarea 
unor drepturi inalienabile ale individului - (a) dreptul la viaţă, (b) 
dreptul la libertate şi (c) dreptul la proprietate (cf Bastiat 2011, 50-51) 
-, autoritatea legiuitoare face imposibilă sacrificarea individului în 
numele unor formule contingente şi arbitrare ale dreptăţii, de dragul 
prezervării unor entităţi supraindividuale sau pentru a oferi satisfacţie 
unor pretinse entităţi supramundane. Dreptul la existenţă (care nu 
implică şi dreptul la continuarea existenţei pe spezele celorlalţi 
membri ai societăţii), dreptul la exercitarea liberă şi paşnică a 
propriilor facultăţi fizice, psihice, intelectuale şi morale, precum şi 
dreptul la păstrarea bunurilor dobândite prin exercitarea liberă a 
propriilor capabilităţi sunt consfinţite drept condiţii prealabile ale 
dreptăţii şi condiţii-limită ale procesului de legiferare. Autoritatea 
legiuitoare se angajează, astfel, să nu introducă - prin legi pozitive - 
drepturi şi obligaţii care să altereze drepturile inalienabile ale indivi¬ 
dului. Pe lângă garantarea drepturilor fundamentale, autoritatea care 
defineşte şi pune în vigoare regulile conduitei drepte se angajează să 
protejeze o sferă privată minimală pentru fiecare individ. Această 
sferă privată inviolabilă este menită să îi asigure fiecărui individ 
libertatea de gândire, libertatea conştiinţei, libertatea de expresie, 

exercitarea liberă a voinţei şi o minimă capacitate de negociere în 
relaţia cu semenii lui şi cu societatea. 

Garantarea drepturilor fundamentale ale individului şi prote¬ 
jarea sferei lui private sunt văzute încă bine corelate cu dreptatea şi 
regulile conduitei juste în spaţiul euro-atlantic. Pentru filosofii sociali 
de orientare jus-naturalistă, această legătură este atât de evidentă, 
încât lezarea respectivelor drepturi este văzută nu numai ca o terfelire 
a dreptăţii, ci şi ca o violare a legilor imutabile ale Universului. Tre¬ 
buie recunoscut, totuşi, faptul că ideea de dreptate bazată pe respecta¬ 
rea dreptului la viaţă, libertate şi proprietate, respectiv pe inviolabi¬ 
litatea sferei private s-a impus în spaţiul euro-atlantic în urma unui 
efort de cunoaştere şi de voinţă depus de milioane de oameni de-a 
lungul mai multor secole, o dată cu edificarea - prin încercări şi erori 
- a societăţii democrat-liberale. în spiritul poziţiei lui Oliver Wendell 
Holmes din Natural Law (1918), se poate spune că adoptarea acestei 
idei de dreptate nu s-a făcut sub presiunea unor legi naturale ale 
Universului sau sub greutatea argumentelor care dovedesc că această 
formulă a dreptăţii favorizează în cel mai înalt grad prosperitatea şi 
actualizarea potenţialului uman, ci prin manifestarea unei voinţe 
militante (fighting will) care a fost dispusă să lupte pentru acest ade¬ 
văr. Dacă efortul de voinţă de a menţine regulile conduitei juste 
specifice organizării politice democrat-liberale se stinge, sistemul de 
drepturi şi libertăţi corespunzătoare este condamnat la dispariţie, 
oricât de natural ar părea acesta şi oricât de evidente ar fi binefacerile 
pe care acesta le aduce. 

Ar fi de remarcat, apoi, că autoritatea legiuitoare din societăţile 
democrat-liberale promovează dreptatea exclusiv prin prisma unui 
sistem de legi explicit formulate. Acest sistem de legi este în mod 
funciar imperfect, din mai multe considerente: (a) sistemul nu oferă şi 
nu poate oferi un remediu legal pentru orice drept moral; (b) multe 
legi sunt adoptate ca soluţii convenabile în anumite împrejurări spe¬ 
ciale, iar nu ca instrumente de protejare a unor drepturi perene; (c) 
legile sunt concepute pentru situaţii normale, iar nu pentru cazuri 
excepţionale; de aceea, oricât de informaţi şi bine intenţionaţi ar fi 
legiuitorii, legile pot produce ocazional, în cazuri particulare, 
nedreptăţi; (d) în anumite perioade, legea este pervertită, ea fiind 

tratată de legiuitori ca mijloc de „spoliere legală”, iar nu ca instrument 
de protejare a drepturilor fundamentale şi de promovare a dreptăţii 
(Mechem 1916, 368-370; Bastiat 2011, 54). în ciuda acestor deficienţe, 
drepturile şi libertăţile dintr-o democraţie liberală nu pot fi garantate 
altfel decât printr-un sistem de legi explicit formulate. Promovarea 
dreptăţii nu se poate face altfel decât prin administrarea legii. Orice 
încercare de a face apel la un sens abstract al dreptăţii, în afara regu¬ 
lilor explicite în vigoare, şi orice suspendare a legii menită să evite 
producerea unei nedreptăţi în anumite cazuri excepţionale ar produce 
haos şi nedreptate (Mechem 1916, 368). Cei care sunt nemulţumiţi de 
felul în care este promovată dreptatea trebuie să facă efortul de voinţă 
de a îmbunătăţi sistemul de legi existente. 

Ipostaze ale dreptăţii 

Ca dispoziţie statornică şi permanentă de a-i da fiecăruia 
bunurile exterioare care i se cuvin prin intermediul unui sistem de legi 
explicite promovat de o autoritate legiuitoare, dreptatea reclamă un 
efort de cunoaştere şi voinţă constant din partea membrilor societăţii, 
în lipsa acestui angajament cognitiv şi voliţional, regulile conduitei 
drepte nu pot fi recunoscute şi urmate, iar dreptatea nu poate guverna 
interacţiunile din sânul societăţii. De aceea, cunoaşterea tipurilor sau 
dimensiunilor dreptăţii pare să fie un imperativ în procesul de socia¬ 
lizare a membrilor unei societăţi democrat-liberale. 

Prima ipostază a dreptăţii pe care ar trebui s-o ia în considerare 
orice persoană care vrea să se comporte în acord cu regulile conduitei 
juste sau care vrea să-şi judece semenii prin prisma acestui cod de 
norme este DREPTATEA ASOCIATIVĂ. Raportându-se la dreptatea asocia¬ 
tivă, indivizii înţeleg: (a) modul în care ia fiinţă o asociaţie; (b) relaţia 
de apartenenţă la asociaţie; (c) drepturile şi puterile membrilor în 
privinţa guvernării asociaţiei şi (d) distribuirea costurilor şi benefi¬ 
ciilor către membrii organizaţiei (cf. Spector 2015). 

Cea mai simplă formă de asociere se face în cadrul asociaţiilor 
private, atunci când un anumit număr de persoane acceptă în mod 
liber înfiinţarea unei organizaţii sau apartenenţa la o organizaţie deja 
constituită în termenii unor scopuri fundamentale. Evident, în 

societăţile democrat-liberale, dreptatea asociativă nu permite gruparea 
în asociaţii private care au drept scop încălcarea drepturilor funda¬ 
mentale ale altor indivizi sau violarea sferei private a acestora: crima, 
molestarea, sclavia, jaful, hărţuirea, spionajul etc. în virtutea calităţii 
de membru al unei asociaţii, fiecare individ capătă dreptul şi puterea 
de a se implica în conducerea organizaţiei potrivit regulilor de 
guvernare stipulate în carta de înfiinţare a organizaţiei. în sfârşit, 
acceptând de bună voie să facă parte dintr-o asociaţie, fiecare individ 
acceptă ipso fado să fie părtaş la sarcinile, costurile şi beneficiile orga¬ 
nizaţiei aşa cum sunt ele definite şi repartizate prin regulamentele 
asociaţiei. Normele subiacente dreptăţii asociative sunt încălcate 
atunci când apartenenţa la organizaţie este afectată de un viciu de 
consimţământ, când indivizii se asociază în vederea atingerii unor 
scopuri reprobabile, când membrii organizaţiei nu se angajează sau se 
implică abuziv în conducerea acesteia sau când costurile şi beneficiile 
nu sunt distribuite proporţional sau echitabil între membrii organi¬ 
zaţiei. Grupurile de crimă organizată şi organizaţiile neguvernamen¬ 
tale în care s-au comis acte de abuz sau corupţie oferă cele mai clare 
exemple de încălcare a dreptăţii asociative. 

Dreptatea asociativă guvernează şi statele, adică societăţile 
organizate de o agenţie politică, cu precizarea că aceste comunităţi 
dispun de suveranitate şi, implicit, de capacitatea autoguvernării şi 
autotransformării (cf. Spector 2015). După cum e de aşteptat, dreptatea 
asociativă la nivelul unui stat creează probleme spinoase în privinţa 
relaţiei de apartenenţă, a guvernării şi a distribuirii echitabile a costu¬ 
rilor şi beneficiilor. Spre exemplu, apartenenţa majorităţii populaţiei la 
un stat este prezumată ca fiind liber consimţită, chiar şi atunci când 
graniţele statelor implicate sunt modificate prin violenţă. Autoritatea 
legiuitoare poate oferi şi oferă deseori unor străini dreptul de aparte¬ 
nenţă la comunitatea politică fără a cere explicit consimţământul 
propriilor cetăţeni. Aceeaşi autoritate legiuitoare prezumă că toţi 
cetăţenii subscriu liber şi în cunoştinţă de cauză atât la carta consti¬ 
tuţională, cât şi la întregul sistem de legi aflat în vigoare, chiar dacă, 
pentru cei mai mulţi dintre ei, acest lucru este fizic imposibil. Cetă¬ 
ţenilor le este oferită oportunitatea formală de a se implica în actul de 
guvernare şi, în unele cazuri, sunt obligaţi să se implice (sub forma 

participării la vot), însă foarte puţini dintre ei au capacitatea reală de a 
influenţa substanţial guvernarea. în sfârşit, costurile şi beneficiile sunt 
distribuite în funcţie de un anumit raport de forţe între grupurile de 
interese care concurează pentru hegemonia politică, iar nu în acord cu 
anumite principii considerate îndeobşte echitabile. Asupra acestui din 
urmă aspect vom reveni când vom discuta despre dreptatea distri¬ 
butivă. Toate aceste probleme evidenţiază faptul că dreptatea aso¬ 
ciativă funcţionează mult mai bine la nivelul asociaţiilor private decât 
la nivelul statelor, principalul motiv putând fi acela că, spre deosebire 
de asociaţiile private, statele pot recurge la violenţă - mai exact, la 
violenţa considerată legitimă - pentru a-şi atinge scopurile. 

De altminteri, abaterile multor state de la exigenţele dreptăţii 
asociative, aşa cum sunt ele înţelese dintr-o perspectivă demo- 
crat-liberală, ilustrează pluralitatea ideilor de dreptate (asociativă), 
lipsa unui fundament natural al dreptăţii şi practica uzuală a unei 
voinţe militante de a impune o anumită idee de dreptate. De-a lungul 
istoriei umanităţii, statele au încorporat forţat teritorii şi populaţii, au 
privat de drepturi politice largi categorii sociale, au oferit privilegii 
oneroase anumitor segmente sociale şi au pus costurile întreţinerii 
statului - prin confiscare sau supraimpozitare - pe umerii altor seg¬ 
mente sociale. Aparent bizar, toate aceste acţiuni, reprobabile din 
perspectivă democrat-liberală, au fost practicate de multe ori chiar în 
numele dreptăţii (asociative). Ungerea primită de la reprezentanţii 
Divinităţii, pretinsele servicii vitale aduse societăţii de către elita 
dominantă şi presupusele inegalităţi funciare legate de rasă, etnie, 
avere, sex etc. sunt doar câteva dintre argumentele invocate în spriji¬ 
nul ideii de dreptate asociativă care vine în contradicţie cu principiile 
democraţiei liberale. 

Următorul tip de dreptate la care se pot raporta membrii unei 
societăţi este DREPTATEA PUNITIVĂ. Având o faimă proastă din cauza 
asocierii cu vendeta, dreptatea punitivă îndeplineşte, totuşi, o funcţie 
prosocială, mai ales în societăţile puţin civilizate care nu dispun de o 
autoritate de administrare a dreptăţii suficient de puternică şi cre¬ 
dibilă. în colectivităţile primitive şi anarhice, lipsite de o agenţie de 
protecţie a indivizilor paşnici, pedepsirea răufăcătorilor - de către 
victimă sau de către aparţinătorii acesteia - îndeplinea o funcţie triplă: 

răzbunarea victimelor, împiedicarea răufăcătorilor de a repeta infracţi¬ 
unea, respectiv descurajarea celorlalţi membri ai colectivităţii de a 
imita conduita răufăcătorilor (Wright 1911, 622-624). Izvorâtă din 
mânie şi resentiment, răzbunarea aplicată răufăcătorului de către 
victimă sau de către aparţinătorii acesteia tindea să fie nestăpânită şi 
excesivă. Legea talionului, prin care se aplica vinovatului o pedeapsă 
identică cu fapta de care se făcea culpabil, a dus la elevarea dreptăţii 
punitive şi la un mare pas înainte pe scara civilizaţiei. Progresul a fost 
continuat de mutarea agentului răzbunării de la victimă la o agenţie 
de drept neutră şi obiectivă şi, mai apoi, de înlocuirea răzbunării cu 
mila şi iertarea, mai ales în cazul în care răufăcătorul şi-a schimbat 
inima şi mintea, s-a căit pentru fapta lui şi a încercat să repare răul 
comis. 

Evaluarea locului pe care trebuie să-l ocupe dreptatea punitivă 
într-o societate nu poate fi făcută la modul absolut, pe baza unor 
temeiuri universale şi anistorice. Faptul că răzbunarea nu se justifică 
în societăţile aflate la un stadiu superior de dezvoltare socială nu tre¬ 
buie să ducă la condamnarea practicilor subiacente dreptăţii punitive 
din societăţile mai puţin civilizate, evident, sub rezerva proporţionali- 
tăţii pedepsei cu gravitatea infracţiunii şi a evitării practicilor pe care 
lumea civilizată le consideră intrinsec inumane, precum cruzimea şi 
tortura. 

Asemenea dreptăţii punitive, DREPTATEA CORECTIVĂ vizează acţi¬ 
unile trecute şi daunele produse în urma înfăptuirii acestora. De data 
aceasta, însă, nu se cere pedepsirea răufăcătorului, ci despăgubirea 
victimei. Mai exact, dreptatea corectivă îi impune vinovatului să-i 
acorde victimei compensaţii (financiare) pentru prejudiciile materiale 
sau daunele morale cauzate (Zadravec 2014, 240). 

Dreptatea corectivă ridică cel puţin două dificultăţi. Prima 
dintre ele vizează stabilirea cuantumului compensaţiei cuvenite, mai 
ales dacă este vorba de provocarea unor daune morale. De regulă, 
atingerile aduse cinstei, demnităţii, onoarei, prestigiului profesional şi 
altor valori similare sunt resimţite acut şi exagerat de către victimă. 
Or, instanţele care acordă compensaţii nu se pot baza, în decizia lor, 
pe percepţia subiectivă a victimei, ci pe criterii relativ neutre şi 
obiective. Din păcate, aceste criterii sunt greu de găsit. De aceea, 

cuantumul compensaţiilor pare mai mult sau mai puţin arbitrar pentru 
toate părţile implicate. A doua problemă este legată de posibilitatea 
absolvirii de vină a răufăcătorului în condiţiile acoperirii prejudiciilor 
cauzate. Este oare drept să-i scutim de pedeapsa penală pe actorii 
sociali care au suficient de multe resurse financiare pentru acoperirea 
prejudiciului creat şi pentru plata unei amenzi substanţiale? în parti¬ 
cular, este oare drept ca superbogaţii lumii să se bucure de impunitate? 
Este de notorietate, spre exemplu, că unele grupuri financiare interna¬ 
ţionale s-au făcut vinovate de infracţiuni economice, în special de 
spălare de bani, însă directorii acestora au scăpat de urmărirea penală 
prin plata unei amenzi (ce-i drept, substanţiale). Suspendarea dreptăţii 
punitive a satisfăcut, în mod cert, autorii acelor fapte reprobabile şi, 
destul de probabil, ea a ferit de turbulenţe pieţele financiare. Au rămas 
însă resentimentul şi indignarea oamenilor obişnuiţi, care s-au văzut 
puşi în faţa aplicării dreptăţii cu măsuri diferite. 

Oarecum înrudită cu dreptatea corectivă, DREPTATEA RESTAURATTVĂ 
aduce împreună răufăcătorul, victima şi comunitatea locală în scopul 
compensării prejudiciului, al reconcilierii infractorului cu victima şi 
comunitatea locală şi al refacerii ţesutului social (Olson şi Dzur 2004). 
Promovarea dreptăţii restaurative implică mutarea actului de justiţie 
din spaţiul tehnocrat şi hiperspecializat al tribunalelor în centrele de 
justiţie informale ale comunităţilor locale, reducerea rolului statului în 
tratarea unor infracţiuni minore, reducerea controlului tehnocraţilor 
asupra actului de justiţie, democratizarea actului de justiţie prin 
implicarea unor reprezentanţi ai comunităţii locale, interacţiunea 
directă dintre infractor, victimă şi reprezentanţii comunităţii locale şi 
centrarea eforturilor pe reconciliere şi îmbunătăţirea climatului social 
(Olson şi Dzur 2004). 

După cum se poate observa, practicarea dreptăţii restaurative 
este analogă tratamentelor medicale naturiste. Neinvazive şi lipsite de 
reacţii adverse majore, intervenţiile specifice dreptăţii restaurative 
promit aducerea răufăcătorului, a victimei şi a comunităţii locale cât 
mai aproape de starea de dinaintea săvârşirii infracţiunii. Foarte 
probabil, aplicarea cu succes a dreptăţii restaurative eliberează comu¬ 
nitatea locală de povara emoţiilor negative: mânie, indignare, resenti¬ 
ment, vinovăţie, ruşine etc. în sfârşit, implicarea neprofesioniştilor din 

comunitatea locală îi familiarizează pe cetăţeni cu procedurile admi¬ 
nistrării justiţiei şi creşte controlul democratic asupra actului de 
justiţie. Din păcate, însă, aplicarea dreptăţii restaurative se face ane¬ 
voios şi reclamă un consum enorm de resurse. Mai exact, ea presu¬ 
pune din partea comunităţii locale un nivel minim de competenţă, o 
motivaţie suficientă de a participa la un act de justiţie care n-o pri¬ 
veşte direct (în mod evident) şi disponibilitatea de a cheltui timp şi 
bani intr-o activitate socială supererogatorie. Acolo unde aceste 
condiţii lipsesc, practicarea dreptăţii restaurative rămâne un ideal de 
neatins. 

Dacă dreptatea restaurativă pare oarecum exotică, cel puţin în 
societăţile relativ fragmentate şi mai puţin evoluate, DREPTATEA 
FUNCŢIONALĂ este profund imersată în viaţa de zi cu zi a tuturor indi¬ 
vizilor din toate societăţile. Conştienţi că nu pot sau nu au nevoie să 
schimbe legile existente, cetăţenii apelează la juriştii profesionişti 
pentru a-şi rezolva cât mai avantajos problemele şi pentru a-şi satis¬ 
face cât mai bine interesele (Merritt 2016). Avantajul social major al 
urmăririi dreptăţii funcţionale este acela că eventualele schimbări 
afectează doar părţile aflate în litigiu, rezolvarea problemei acestora 
lăsând neschimbate raporturile dintre ceilalţi membri ai societăţii. 
Ancorată strict în sistemul de legi existent, dreptatea funcţională pare 
să creeze mai multă insatisfacţie decât alte tipuri de dreptate. După 
cum s-a menţionat anterior, legile explicite prin care este administrată 
dreptatea sunt fatalmente imperfecte şi nu acoperă satisfăcător toate 
cazurile posibile. în aceste condiţii, soluţia dată părţilor aflate în litigiu 
poate să aibă de-a face mai mult cu ingeniozitatea juristului de a spe¬ 
cula prevederile şi lacunele legii decât cu dimensiunea morală a 
dreptăţii. Evaziunea fiscală comisă în limitele legii şi care ultragiază 
simţul comun (e.g. Panama Papers ) şi recurgerea pe scară largă la toate 
căile legale de atac ilustrează foarte concludent limitele dreptăţii 
funcţionale. 

Insatisfacţiile resimţite la nivelul dreptăţii funcţionale şi nevoia 
de a face legile cât mai conforme cu imperativul moral al dreptăţii - 
de a-i da fiecăruia ceea ce i se cuvine - îi pune pe membrii unei socie¬ 
tăţi în faţa DREPTĂŢII NORMATIVE. De data aceasta, indivizii nu încearcă 
să-şi promoveze interesele în limitele cadrului legal existent, ci 

reexaminează legile în vigoare şi caută ajustarea lor, astfel încât ele să 
fie cât mai conforme cu principiile morale ale dreptăţii. Acest proces 
presupune recategorizarea (parţială a) vieţii sociale, definirea unor noi 
alternative de acţiune şi dezvoltarea unor soluţii noi (Merritt 2016). 

Perfect justificată în principiu, practicarea dreptăţii normative 
comportă anumite riscuri. în societăţile imature din punct de vedere 
politic, actul de legiferare poate fi orientat mai curând spre satisfa¬ 
cerea unor interese nelegitime sau spre acordarea unor privilegii decât 
spre creşterea gradului de conformitate a legilor cu principiile morale 
ale dreptăţii. în plus, dacă dreptatea funcţională, supusă legilor exis¬ 
tente, afectează doar părţile aflate în litigiu, dreptatea normativă, 
orientată spre schimbarea legilor existente, influenţează milioane de 
alte persoane şi instituţii (Merritt 2016). Scăpat de sub control, 
procesul de legiferare poate bloca tranzacţiile funcţionale din societate 
şi, uneori, chiar poate zdruncina din temelii structura de ordine a 
societăţii. Conştiente de aceste riscuri, societăţile democrat-liberale 
adoptă amendamente sau carte constituţionale care limitează sfera 
actului de legiferare şi impun proceduri care împiedică adoptarea 
precipitată de legi noi. 

Implicaţi frecvent, de-a lungul întregii vieţi, în multiple tranzacţii 
cu semenii lor, indivizii sunt guvernaţi volens nolens de normele 
DREPTĂŢII COMUTATIVE. Acest tip de dreptate presupune îndeplinirea 
următoarelor condiţii prealabile: (a) definirea părţilor implicate ca 
parteneri competenţi şi egali (în drepturi) în tranzacţia care urmează a 
fi realizată; (b) identificarea posesiunilor care urmează a fi tranzacţio- 
nate; (c) stabilitatea respectivelor posesiuni; (d) asumarea obligaţiei de 
a onora promisiunile subiacente tranzacţiei; (e) efectuarea transferului 
în cunoştinţă de cauză şi prin consimţământ liber exprimat (cf 
Rommen 1998, 31; Zdravec 2014, 240; Spector 2015, 1080). 

Cu toate că practica schimburilor contractuale are o vechime 
milenară, condiţiile de tranzacţionare sunt aproape general cunoscute 
sau, măcar, intuite, iar agenţiile legiuitoare din societăţile dezvoltate 
tutelează tranzacţiile dintre membrii săi (veghind la buna lor desfăşu¬ 
rare), condiţiile formale ale dreptăţii comutative sunt frecvent încăl¬ 
cate, chiar şi în zilele noastre. Competenţa şi egalitatea în drepturi a 
părţilor incumbă o capacitate de negociere proporţională, însă, din 

nefericire, în foarte multe situaţii, este evidentă asimetria părţilor. 
Evident, nu este vorba aici de diferenţele de personalitate, caracter, 
inteligenţă, informare, securitate financiară etc. care îi ajută pe unii 
indivizi să obţină din tranzacţii mai multe avantaje decât partenerii 
lor, ci de natura aranjamentelor juridice care privilegiază o parte în 
dauna celeilalte. Asemenea aranjamente juridice le ofereau patricie¬ 
nilor romani monopolul creditării şi posibilitatea de a-i transforma în 
sclavi pe debitorii care nu-şi mai pot plăti datoriile. în zilele noastre, 
din cauza costurilor administrative oneroase, companiile mici au o 
capacitate de negociere mai slabă în tranzacţii decât companiile mari, 
care îşi pot defalca respectivele costuri administrative pe mai multe 
sucursale, filiale sau puncte de lucru. Condiţia identificării clare a 
posesiunilor este neglijată de cumpărătorii ignoranţi sau naivi care 
acceptă să dea ceva în schimbul unor pseudovalori, care, de fapt, nu 
înseamnă nimic: pseudoproprietăţi din spaţiul cosmic, false vindecări 
miraculoase, false acte de magie sau vrăjitorie, preziceri de-ale 
vizionarilor, schimbări în bine în viaţa de după moarte etc. Rămâne de 
discutat în ce măsură autoritatea legiuitoare, care se obligă să 
întărească dreptatea comutativă, poate interveni în acordul dintre doi 
particulari atunci când se poate demonstra în mod obiectiv că una 
dintre părţi nu pune în joc nicio posesiune în cadrul tranzacţiei. 
Caracterul stabil al posesiunii tranzacţionate este pus sub semnul 
întrebării atunci când bunul tranzacţionat se află în litigiu, vânzătorul 
neputând dovedi că deţine un titlu de proprietate incontestabil asupra 
acestuia. Metaforic vorbind, în limitele dreptăţii comutative, nu ar 
trebui să se poată vinde blana ursului din pădure. Condiţia onorării 
angajamentelor luate în cadrul tranzacţiei este frecvent încălcată, mai 
ales în sfera comercială, de către cei care sunt hotărâţi să nu predea 
partenerului bunul promis din chiar momentul convenirii schimbului. 
Cecurile fără acoperire, falimentele, neplata furnizorilor, neplata 
ratelor la credit etc. pot fi indicatori ai crizei economice, dar şi indica¬ 
tori ai încălcării generalizate a dreptăţii comutative într-o societate. în 
sfârşit, dreptatea comutativă este încălcată atunci când una dintre 
părţi profită de instabilitatea emoţională, de starea de nevoie, de 
ignoranţa şi de lipsa de experienţă a celeilalte părţi pentru a obţine un 
avantaj exagerat în urma tranzacţiei. Educarea membrilor unei 

societăţi în spiritul dreptăţii comutative nu este doar sarcina juriştilor, 
ci şi a dascălilor, politicienilor, ziariştilor, moraliştilor, conducătorilor 
religioşi şi a altor lideri de opinie. De altfel, orice persoană îşi poate 
aduce aportul la acest efort de educare respectând cu scrupulozitate, 
ea însăşi, exigenţele dreptăţii comutative. 

Ultima ipostază a dreptăţii pe care o discutăm în acest context - 
DREPTATEA DISTRIBUTIVĂ - este, de altfel, şi cea mai controversată. Ceea 
ce se poate accepta fără mari rezerve este doar definiţia de principiu, 
anume că dreptatea distributivă presupune aplicarea unor reguli echi¬ 
tabile de distribuire a bunurilor comune şi a surplusului asociaţional 
(associational surplus ) (Spector 2015, 1088-1089). Suficient de exactă, 
însă excesiv de abstractă, această formulă a dreptăţii distributive 
necesită câteva detalii şi precizări. 

înainte de toate, problema dreptăţii distributive nu poate fi pusă 
decât acolo unde s-a stabilit prin consens colectivitatea de referinţă. 
Această colectivitate poate avea dimensiuni variabile mergând de la 
familia restrânsă la întreaga umanitate. De regulă, însă, discuţiile 
legate de distribuirea echitabilă a bunurilor (materiale) comune se 
pune la nivelul statelor naţionale. Dacă acceptăm această precizare 
legată de colectivitatea de referinţă, trebuie să admitem şi faptul că 
problemele social-economice majore de pe planetă - malnutriţia, 
accesul redus la sursele sigure de apă, lipsa locuinţelor, lipsa servi¬ 
ciilor medicale de calitate, nivelul precar al educaţiei şi instruirii, 
suprapopularea, sărăcia etc. - sunt guvernate de principiul carităţii, 
iar nu de cel al dreptăţii distributive. Excedentul de bunuri materiale 
din ţările bogate ar putea fi transferat - în numele dreptăţii distri¬ 
butive - în ţările sărace numai dacă toate ţările ar consimţi să formeze 
o singură colectivitate la nivelul întregii planete, ceea ce, deocamdată, 
nu este cazul. 

O dată stabilită colectivitatea de referinţă, putem defini bunurile 
comune şi surplusul asociaţional. într-o primă instanţă, recurgând la o 
determinare negativă, putem spune că ceea ce câştigă un individ prin 
producţie şi schimb liber, în condiţiile respectării dreptăţii comutative, 
sunt bunuri eminamente private, pe care individul le poate consuma 
discreţionar şi în mod exclusiv. Spre exemplu, maşina personală pe 
care am cumpărat-o din resurse proprii în urma unei tranzacţii 

comerciale libere este bunul meu privat pe care îl folosesc (în con¬ 
diţiile legii) cum cred de cuviinţă. Ca atare, îi pot împiedica pe toţi 
ceilalţi să-mi folosească maşina fără a fi nevoie să-mi motivez refuzul 
partajării. Exceptând cazurile de forţă majoră - războaie, revoluţii, 
dezastre naturale etc. -, maşina mea personală nu poate face obiectul 
aplicării unei reguli echitabile de distribuire a bunurilor în societate. 
Spre deosebire de bunurile private, bunurile comune nu pot fi acor¬ 
date cuiva fără a fi acordate în principiu tuturor. Drumurile, mijloa¬ 
cele de transport în comun, parcurile, teatrele, muzeele, mediul curat, 
siguranţa personală, pacea socială etc. sunt bunuri publice întrucât 
nimeni nu îi poate împiedica sau limita pe semenii lui să beneficieze 
de ele (cf. Fârte 2010, 112). Bunurile comune se constituie din veni¬ 
turile obţinute prin administrarea activelor şi investiţiilor statului, dar 
şi prin aplicarea de taxe şi impozite. Acolo unde veniturile statului 
exced cheltuielile bugetare, se constituie un surplus asociaţional, care 
poate fi gestionat după aceleaşi reguli ca bunurile comune. 

Mărimea patrimoniului de bunuri comune reflectă opţiunea 
dominantă a societăţii pentru individualism, respectiv socialism şi se 
corelează direct cu nivelul taxelor şi impozitelor aplicate. în societăţile 
în care predomină individualismul, cetăţenii preferă să se bucure 
(într-o manieră exclusivă) de bunurile private pe care le pot obţine pe 
o piaţă liberă prin producţie sau schimburi comerciale, în acord cu 
exigenţele dreptăţii comutative. Conştienţi că taxele şi impozitele le 
diminuează masa bunurilor private, aceştia militează pentru o fiscali¬ 
tate redusă, consimţind să se bucure, ca efect al acestei politici fiscale, 
de un patrimoniu mai sărac de bunuri comune. Preferinţa pentru 
individualism şi pentru consumul de bunuri private poate să indice 
încredere în propria eficienţă economică, spirit competitiv, eterogeni¬ 
tate socială (eventual şi genetică), neîncredere în imparţialitatea auto¬ 
rităţii legiuitoare, insatisfacţie legată de calitatea bunurilor comune şi 
egoism. 

Pe de altă parte, în societăţile colectiviste, cetăţenii preferă ca 
nivelul lor de bunăstare să depindă în cea mai mare măsură de 
consumul de bunuri comune, chiar cu preţul unui nivel înalt al taxelor 
şi impozitelor. în cazurile ideale, preferinţa pentru socialism este 
determinată de opţiunea cvasi-unanimă pentru egalitate, întrajutorare, 

omogenitate şi integrare, de convingerea că autoritatea legiuitoare 
acţionează în spiritul dreptăţii şi carităţii, precum şi de un grad înalt 
de satisfacţie privind consumul bunurilor comune. în aceste condiţii 
deloc simplu de întrunit, presiunea taxelor şi impozitelor poate lăsa 
nealterată motivaţia cetăţenilor de a fi eficienţi din punct de vedere 
economic. Dacă, însă, preferinţa pentru socialism este determinată de 
invidie, indolenţă şi tendinţa generală de a trăi pe cheltuiala celorlalţi 
( cf. Bastiat 2011), patrimoniul bunurilor comune se împuţinează şi se 
degradează. Apăsaţi de povara taxelor şi impozitelor, dezamăgiţi de 
calitatea bunurilor comune şi convinşi că slujesc un „stat servil”, care 
îi obligă să muncească în beneficiul altora (Belloc 1912), cetăţenii îşi 
pierd motivaţia de a fi productivi şi tind să îngroaşe rândurile celor 
care vor să primească ceva pentru nimic. 

Consideraţiile de mai sus nu au menirea de a justifica, la modul 
absolut, o anumită strategie de socializare şi o anumită politică fiscală. 
Individualismul şi socialismul generează deopotrivă efecte pozitive şi 
efecte negative de la o societate la alta şi de la o epocă istorică la alta. 
De regulă, societăţile adoptă un mixaj de individualism şi socialism, 
precum şi o politică fiscală de formare şi administrare a bunurilor 
comune, urmând metoda încercării şi erorii, iar nu la capătul unor 
cercetări ştiinţifice. Pe de altă parte, putem discuta, totuşi, în context 
ştiinţific, consecinţele care decurg din adoptarea unei anumite formule 
de constituire şi administrare a bunurilor comune intr-un anumit 
mediu social. 

După constituirea patrimoniului de bunuri comune şi a even¬ 
tualului surplus asociaţional, în funcţie de tendinţa spre individualism 
sau socialism, se poate pune problema identificării regulilor echitabile 
de distribuire a acestora. 

Unele variante de aplicare a dreptăţii distributive ţin cont de 
nevoile indivizilor (Rogers 1918, 146; Zdravec 2014, 238). înainte de 
toate, ar avea dreptul la o parte din bunurile comune membrii socie¬ 
tăţii care nu se pot îngriji pe ei înşişi: copiii, bolnavii mintali, persoa¬ 
nele cu handicap, persoanele vârstnice, persoanele care şi-au pierdut 
capacitatea de muncă etc. Este de reţinut aici precizarea că dreptatea 
distributivă nu poate fi aplicată decât împreună cu dreptatea asocia¬ 
tivă. Agenţia legiuitoare dintr-o societate nu se poate prevala de 

dreptatea distributivă pentru a împărţi patrimoniul bunurilor comune 
persoanelor neajutorate din afara acelei societăţi. Bineînţeles, aceste 
persoane pot şi, din punct de vedere moral, trebuie ajutate, însă numai 
cu bunuri private, în conformitate cu principiul carităţii. Este de 
adăugat, apoi, că sprijinul acordat persoanelor neajutorate de către 
agenţia care aplică regulile dreptăţii distributive trebuie să aibă un rol 
subsidiar. Mai exact, acest sprijin poate să se adauge, însă nu poate să 
se substituie, ajutorului pe care alţi actori sociali - părinţi, copii, tutori 
etc. - au datoria morală şi legală să-l ofere. Externalizarea costurilor 
legate de întreţinerea propriilor aparţinători nu respectă cerinţele 
dreptăţii distributive şi poate fi considerată o formă de parazitism 
social. în sfârşit, se poate accepta fără rezerve că sprijinul persoanelor 
neajutorate trebuie să se ridice la nivelul de subzistenţă specific 
societăţii respective. Spre exemplu, nivelul ajutorului de subzistenţă 
este, în mod firesc, mai mare în Norvegia decât în Somalia. Bunurile 
care îl ajută să supravieţuiască pe un somalez îi sunt cu totul insufi¬ 
ciente unui norvegian. 

O variantă mai radicală a înfăptuirii dreptăţii distributive în 
funcţie de nevoi a fost propusă de Harry Allen Overstreet (1915) şi 
este promovată de stânga progresistă contemporană. Conform acestei 
viziuni, bunurile comune (obţinute prin socializarea resurselor) nu 
trebuie să satisfacă doar nevoile fizice, de subzistenţă, ale fiecărui 
individ, ci trebuie să acopere nevoile din ce în ce mai numeroase, mai 
mari şi mai complexe ale unui nou tip de om, cu un nou tip de caracter, 
„care îşi găseşte mândria în apartenenţa la grup, bucuria în posesi¬ 
unile şi activităţile comune ale grupului, loialitatea în bunăstarea 
grupului” (Overstreet 1915, 391). 

Generoasă în principiu, această perspectivă asupra dreptăţii 
(distributive) ridică cel puţin două probleme serioase. Prima dintre ele 
vizează definirea şi promovarea noului tip de om la nivelul întregii 
societăţi şi, de ce nu, la nivelul întregii umanităţi. Nefîind stăpâni 
suverani ai creaţiei, oamenii nu au legitimitatea de a practica în mod 
voluntarist evoluţia asistată, cu atât mai puţin asupra lor înşişi. Cel 
puţin din perspectivă democrat-liberală, oamenii au dreptul să-şi 
cultive nevoile proprii, chiar dacă unele dintre ele sunt diferite sau 
chiar incompatibile cu ale celorlalţi. De ce ar trebui să susţină cineva 

„activităţile comune ale grupului” dacă nu-şi găseşte „bucuria” în 
apartenenţa la acel grup? 

Cea de-a doua problemă este legată de procurarea bunurilor 
comune capabile să satisfacă nevoile din ce în ce mai numeroase, mai 
mari şi mai complexe ale omului nou. De-a lungul istoriei umanităţii, 
inclusiv în zilele noastre, au existat şi există dificultăţi în acoperirea 
nevoilor de subzistenţă. Noile tehnologii de producţie şi comunicare 
au redus semnificativ, însă nu au eliminat aceste probleme. Acoperirea 
cu bunuri comune a nevoilor noului tip de om ar presupune un nivel 
foarte înalt de eficienţă economică şi o socializare cvasi-totală a 
resurselor societăţii, în primul rând a factorilor de producţie. Or, 
oamenii şi-au manifestat întotdeauna dispoziţia de a respinge orice 
încercare de a-i împiedica să facă ceea ce le place cu propriile lor 
bunuri (Rogers 1918, 143). Istoria a demonstrat că socializarea progre¬ 
sivă a producţiei şi a consumului, mai ales în societăţile eterogene, 
generează inefîcienţă economică, penurie de bunuri (comune), sărăcie 
şi dificultăţi în acoperirea nevoilor de subzistenţă. 

O variantă de compromis a înfăptuirii dreptăţii distributive în 
funcţie de nevoi ar ţine cont de nivelul de prosperitate al societăţii şi de 
nevoile (nu doar de subzistenţă ale) tuturor cetăţenilor, nu doar ale 
celor care nu se pot ajuta pe ei înşişi. Ar fi vorba aici de suplimentarea 
bunurilor private, pe care indivizii le obţin în funcţie de performanţa 
lor economică şi de meritele lor, cu un pachet de bunuri comune (şi 
gratuite), astfel încât şi cei mai defavorizaţi cetăţeni să beneficieze de 
prosperitatea generală a societăţii. Răspândirea bunăstării acumulate, 
astfel încât aceasta să ajungă şi la indivizii neajutoraţi, neperformanţi 
sau ghinionişti pare un lucru rezonabil şi acceptabil la nivelul întregii 
societăţi. Rămâne, însă, de discutat măsura în care acest lucru trebuie 
impus într-o manieră coercitivă, sub semnul dreptăţii distributive, 
fiind de notorietate faptul că agenţii economici privaţi contribuie 
substanţial la generalizarea bunăstării prin scăderea preţurilor şi chiar 
prin oferirea gratuită a unor bunuri. Spre exemplu, nimeni nu se mai 
miră că poate folosi gratuit parcările, spaţiile de joacă, instalaţiile 
sanitare şi alte facilităţi ale centrelor comerciale, că poate citi gratuit 
milioane de cărţi şi articole de presă (în format electronic), că poate 
vizita virtual fără să plătească marile muzee ale lumii sau că poate 


167 



NOI PERSPECTIVE ASUPRA VALORILOR POLITICE 


cumpăra produse care erau accesibile acum câteva decenii doar unei 
infime minorităţi: zboruri cu avionul, vacanţe în străinătate, autotu¬ 
risme, produse electromice, produse electrocasnice etc. Foarte pro¬ 
babil, multe dintre aceste produse nu ar fi ajuns în consumul omului 
obişnuit dacă ar fi intrat ca bunuri comune într-o schemă de aplicare a 
dreptăţii distributive. 

în viziunea altor autori, distribuirea echitabilă a bunurilor 
comune ar trebui să ţină cont de serviciile sociale asumate de către 
membrii societăţii şi de meritele câştigate în îndeplinirea acestor 
servicii. Spre exemplu, nu ar fi echitabil ca unui şef de guvern şi unui 
şomer să li se repartizeze o cotă egală de bunuri comune, ştiut fiind 
faptul că ceea ce asigură traiul de zi cu zi al şomerului nu-i permite 
primului-ministru îndeplinirea satisfăcătoare a sarcinilor de serviciu. 
Este de menţionat, totuşi, că distribuirea bunurilor comune în raport 
de dificultatea sarcinilor sociale de îndeplinit are drept condiţie nece¬ 
sară asumarea de către fiecare individ a serviciului social pentru care 
este cel mai bine adaptat (Smith 1979, 373). Autoritatea legiuitoare ar 
încălca principiul dreptăţii dacă i-ar aloca unui individ un volum mai 
mare de bunuri comune, astfel încât acesta să poată îndeplini o funcţie 
publică pentru care nu are pregătirea necesară. 

Ocupând locuri diferite în societate şi îndeplinind funcţii sociale 
diferite, indivizii câştigă merite diferite în efortul de menţinere şi 
dezvoltare a societăţii. Regulile dreptăţii distributive cer ca bunurile 
comune repartizate să fie direct proporţionale cu aceste merite 
(Zadravec 2014, 238). Din păcate, ceea ce este rezonabil în teorie nu 
poate fi pus întotdeauna în practică. Nicio instanţă umană din lume nu 
ar fi în stare să stabilească matematic justa proporţie între meritele 
dobândite în îndeplinirea sarcinilor sociale şi cantitatea de bunuri 
comune cuvenite. 

Schemele de repartizare a bunurilor comune sub semnul dreptăţii 
distributive nu se limitează doar la cele care ţin cont de nevoile de 
bază ale persoanelor neajutorate, de nevoile complexe ale noului tip 
de om, de nivelul de prosperitate al societăţii, de sarcinile sociale înde¬ 
plinite de cetăţeni sau de meritele dobândite în efortul de menţinere şi 
dezvoltare a societăţii. Pe baza unor calcule utilitariste sau în funcţie 
de reacţiile afective ale subiecţilor puşi să judece dacă anumite 

principii de distribuire a bunurilor sunt echitabile sau nu, au fost 
avansate şi testate şi alte scheme de înfăptuire a dreptăţii distributive, 
în acest sens, este de menţionat studiul experimental al lui Norman 
Frohlich şi Joe Oppenheimer (cf. Boudon şi Betton 1999; Ho 2005), în 
care a fost testată atitudinea unor subiecţi cu privire la următoarele 
principii „echitabile” de distribuire a bunurilor (comune): 

1. Principiul derivat din teoria rawlsiană a dreptăţii: bunurile 
trebuie distribuite astfel încât să fie maximizate veniturile celei 
mai defavorizate clase sociale; 

2. Principiul derivat din teoria utilitaristă a lui John Harsanyi: 
bunurile trebuie distribuite astfel încât să fie maximizate 
veniturile clasei de mijloc; 

3. Principiul „combinat”: bunurile trebuie distribuite astfel încât să 
fie maximizate veniturile clasei de mijloc, iar veniturile celei 
mai defavorizate clase sociale să nu scadă sub un anumit mini¬ 
mum; 

4. Principiul „egalităţii”: bunurile trebuie distribuite astfel încât să 
fie maximizate veniturile clasei de mijloc şi să fie reduse la 
minimum inegalităţile de venit. 

Reacţiile subiecţilor au fost oarecum surprinzătoare: 77,8% 
dintre subiecţi au considerat mai just principiul „combinat”, 12,3%, 
principiul lui John Harsanyi, 8,64%, principiul „egalităţii” şi doar 
1,23%, principiul rawlsian al diferenţei (Boudon şi Betton 1999, 375). 

Consacră studiul lui Norman Frohlich şi Joe Oppenheimer un 
anumit principiu de distribuire echitabilă a bunurilor (comune)? 
Nicidecum. De altfel, el nici nu şi-a propus acest lucru. Reacţiile afec¬ 
tive conjuncturale la anumite principii abstracte, în formularea cărora 
intră mulţi termeni vagi (e.g. „cea mai defavorizată clasă socială”, 
„clasă de mijloc”) reflectă mai curând rolul intereselor personale în 
adeziunea la o anumită idee de dreptate decât justeţea absolută a 
unuia dintre principiile dreptăţii distributive. 

Pentru a conchide, nu există un principiu al dreptăţii distribu¬ 
tive care să fie valabil la modul absolut, în orice societate şi în orice 
epocă istorică. în schimb, putem identifica diferite variante de înfăptu¬ 
ire a dreptăţii distributive şi, în mod corespunzător, reguli diferite de 
distribuire „echitabilă” a bunurilor comune. Aceste reguli sunt adoptate 

sau abandonate în funcţie de interesele indivizilor şi de particularităţile 
societăţii pe care aceştia o formează, în primul rând de forma ei de 
organizare politică. în plus, regulile de distribuire a bunurilor comune 
pot fi judecate sub raportul compatibilităţii lor cu principiile demo¬ 
craţiei liberale. Democraţia liberală nu este sacrosantă şi, de aceea, nici 
o societate nu este obligată să o adopte pentru a supravieţui. Dacă, 
însă, opţiunea pentru această formă de organizare politică a fost 
adoptată explicit, este bine ca cetăţenii să ştie ce reguli ale dreptăţii 
distributive pot sau nu pot fi aplicate în mod consistent. 

Concluzii: ideea de dreptate 
în sfera publică agonistică 

Până la acest punct, am oferit câteva clarificări ale ideii de 
dreptate şi am trecut în revistă principalele tipuri de dreptate prin 
prisma compatibilităţii lor cu principiile şi valorile democrat-liberale. 
în acest sens, am evidenţiat faptul că singura teză general acceptată cu 
privire la dreptate (teză care, de altfel, este şi cea mai abstractă) este 
aceea că dreptatea este dispoziţia statornică şi permanentă de a-i da 
fiecăruia ceea i se cuvine. Am argumentat, apoi, că dreptatea nu 
subzistă în virtutea unei legi naturale care (re)stabileşte echilibrul şi 
ordinea în Univers şi că oamenii (de regulă, cei nemulţumiţi de starea 
societăţii în care trăiesc) mai curând vor să vadă decât constată 
obiectiv aplicarea, respectiv încălcarea „adevăratei” dreptăţi. Formu¬ 
lările de genul „ [N] ici un guvern nu este suficient de puternic, nici o 
constituţie suficient de sacră, nici o instituţie ecleziastică suficient de 
pioasă pentru a supravieţui practicării nedreptăţii în numele ei” (Ward 
1920, 349) sunt avertismente etico-religioase, iar nu adevăruri 
confirmate empiric. 

în măsura în care nu se poate demonstra că există un simţ al 
dreptăţii, un sentiment al dreptăţii sau un instinct al dreptăţii, trebuie 
să acceptăm faptul că oamenii îşi reglează conduita în funcţie de 
anumite idei despre dreptate, pe care le adoptă şi promovează 
printr-un efort susţinut de cunoaştere şi voinţă. Aceste idei au de-a 
face cu dobândirea sau (re)distribuirea unor bunuri exterioare sub 
autoritatea unei instanţe legiuitoare, care consacră anumite aspecte 

particulare ale dreptăţii sub forma legilor explicite. Respectiva autori¬ 
tate legiuitoare fundamentează o anumită idee de dreptate pe un 
sistem de drepturi, libertăţi şi imunităţi acceptat prin consimţământ 
cvasi-general de întreaga societate. în spaţiul euro-atlantic, acest 
sistem de drepturi şi libertăţi corespunde organizării politice demo- 
crat-liberale. 

Discutarea critică a principalelor tipuri de dreptate - asociativă, 
punitivă, corectivă, restaurativă, funcţională, normativă, comutativă şi 
distributivă - ne-a permis să evidenţiem exigenţele formale ale 
dreptăţii în diverse aranjamente sociale şi în legătură cu diverse 
aspecte din viaţa indivizilor şi societăţii. Cunoaşterea temeinică a 
multiplelor ipostaze ale dreptăţii este absolut necesară întrucât condi¬ 
ţionează necesar elevarea dezbaterilor - inerent conflictuale - cu 
privire la înfăptuirea dreptăţii. 

Viaţa politică a unei societăţi democrat-liberale nu necesită 
promovarea unei singure idei despre dreptate şi acordarea anumitor 
conţinuturi tipurilor de dreptate. Dogmatismul susţinerilor despre 
dreptate ar presupune, pe lângă o confirmare empirică irefutabilă, 
abandonarea oricărui interes sau parti-pris personal. Or, imparţialita¬ 
tea absolută în viaţa politică nu este doar imposibilă, ci şi indezirabilă. 
Cel puţin în societăţile pluraliste, oamenii sunt mefîenţi faţă de 
semenii subjugaţi de propriul interes, dar şi faţă de cei care manifestă 
un dezinteres olimpian (Montada 1998, 82). De aceea, dezbaterile 
substanţiale şi fructuoase cu privire la dreptate presupun prezenţa 
concomitentă a unui interes propriu legitim şi a capacităţii de a 
reacţiona raţional la argumentele unei teze. 

Neexistând un fundament natural al dreptăţii şi fiind puse în joc 
interese personale sau de grup foarte puternice, dezbaterile despre 
dreptate implică şi o ciocnire a voinţelor militante. Participanţii la 
aceste dezbateri se angajează într-o luptă pentru hegemonie politică, 
încercând să excludă ideile rivale despre dreptate. Cu alte cuvinte, 
dezbaterile substanţiale despre dreptate se desfăşoară volens nolens 
într-o „sferă publică agonistică” (Dahlberg 2007). 

Pentru a reduce tensiunea inerentă din dezbaterile privind 
dreptatea şi pentru a stimula receptivitatea la argumentele rezonabile 

puse în joc, ar fi de dorit ca participanţii la aceste discuţii critice să 
respecte următoarele reguli (cf. Fârte 2017, 107): 

• Nu aplicaţi adversarului etichete infamante; 

• Nu faceţi speculaţii rău intenţionate despre adversar; 

• Nu căutaţi interesele ascunse care îl motivează pe adversar să 
susţină anumite teze; 

• Nu faceţi referire la caracterul, temperamentul şi trăsăturile de 
personalitate ale adversarului; 

• Prezentaţi dovezi relevante în sprijinul afirmaţiilor făcute; 

• Rămâneţi concentrat pe problema discutată. 

Aceste reguli ar trebui respectate nu doar pentru menţinerea 
unui climat civilizat - propriu dialogului raţional -, ci şi pentru a 
respecta exigenţele dreptăţii comutative. De autenticitatea şi 
civilitatea dezbaterilor agonistice despre dreptate depind calitatea 
vieţii politice şi adecvarea ideii de dreptate pe care o promovează 
autoritatea legiuitoare la interesele vitale ale indivizilor şi societăţii. 

